31985L0647
L 380/1
JURNALUL OFÍCIAL AL UNIUNII EUROPENE
DIRECTIVA COMISIEI
din 23 decembrie 1985
de adaptare la progresul tehnic a Directivei 71/320/CEE a Consiliului privind apropierea legislațiilor statelor membre referitoare la sistemele de frânare ale anumitor categorii de autovehicule și ale remorcilor acestora
(85/647/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 78/547/CEE (2) și, în special, articolele 11, 12 și 13 ale celei dintâi,
având în vedere Directiva 71/320/CEE a Consiliului din 26 iulie 1971 privind apropierea legislațiilor statelor membre referitoare la sistemele de frânare ale anumitor categorii de autovehicule și ale remorcilor acestora (3), astfel cum a fost modificată ultima dată prin Directiva 79/489/CEE a Comisiei (4),
întrucât, în conformitate cu experiența acumulată și situația actuală în domeniul tehnologiei, este posibil ca în prezent să se stabilească cerințe mai stricte și mai apropiate de condițiile efective de testare;
întrucât acum este, de asemenea, posibilă adoptarea de dispoziții privind sistemele de frânare cu sisteme antiblocare; întrucât este necesară conformitatea cu dispozițiile prezentei directive la montarea acestor sisteme;
întrucât dispozițiile prezentei directive sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului în sectorul autovehiculelor;
întrucât Comisia, în cele două comunicări referitoare la anul siguranței rutiere 1986 (5), a inclus în programul său de acțiuni legislative „îmbunătățiri la directiva existentă privind sistemele de frânare” și întrucât dispozițiile prezentei directive vor contribui la îmbunătățirea siguranței rutiere,
ADOPTĂ PREZENTA DIRECTIVĂ:
Articolul 1
Directiva 71/320/CEE se modifică după cum urmează:
1.
Articolul 2 se înlocuiește cu următorul text:
„Articolul 2
Statele membre nu pot să refuze acordarea omologării CEE de tip sau a omologării naționale unui vehicul din motive legate de sistemul său de frânare, dacă respectivul vehicul este prevăzut cu sistemele specificate în anexele I-VIII și X-XII și dacă aceste sisteme îndeplinesc specificații prevăzute de acestea.”
2.
Anexele I, II, III, IV, V, VII, VIII și IX la Directiva 71/320/CEE se modifică și se completează cu noile anexe X, XI și XII, în conformitate cu anexa la prezenta directivă.
Articolul 2
(1) Începând cu 1 octombrie 1986, din motive legate de sistemul de frânare, statele membre:
-
nu pot să refuze, pentru un tip de vehicul, acordarea omologării CEE sau eliberarea certificatului prevăzut la articolul 10 alineatul (1) ultima liniuță din Directiva 70/156/CEE ori a omologării naționale de tip;
-
nu pot să interzică introducerea în circulație pentru prima dată a vehiculelor
în cazul în care sistemele de frânare ale acestui tip de vehicul sau ale acestor vehicule sunt conforme cu specificațiile Directivei 71/320/CEE, astfel cum a fost modificată ultima dată prin prezenta directivă.
(2) Începând cu 1 aprilie 1987, statele membre:
-
nu mai pot elibera certificatul prevăzut la articolul 10 alineatul (1) ultima liniuță din Directiva 70/156/CEE pentru un tip de vehicul ale cărui sisteme de frânare nu sunt conforme cu specificațiile Directivei 71/320/CEE, astfel cum a fost modificată ultima dată prin prezenta directivă;
-
pot refuza acordarea omologării naționale unui tip de vehicul ale cărui sisteme de frânare nu sunt conforme cu specificațiile Directivei 71/320/CEE, astfel cum a fost modificată ultima dată prin prezenta directivă.
(3) Începând cu 1 octombrie 1988, statele membre pot interzice introducerea în circulație pentru prima dată a vehiculelor ale căror sisteme de frânare nu sunt conforme cu specificațiile Directivei 71/320/CEE, astfel cum a fost modificată ultima dată prin prezenta directivă.
Articolul 3
Până la 1 octombrie 1986, statele membre pun în aplicare dispozițiile necesare pentru a se conforma prezentei directive și informează de îndată Comisia cu privire la aceasta.
Articolul 4
Prezenta directivă se adresează statelor membre.
Adoptată la Bruxelles, 23 decembrie 1985.